Tom Behnke (FRI), 2001-01-25:
Tak for en god debat om forslaget her.
Jeg havde håbet, at vi måske var kommet lidt mere i dybden af selve den problemstilling, som forslaget prøver på at rejse.
Det kan være, jeg ikke har gjort det godt nok i forslaget, men præcis det faktum, at man indførte frameldingskuponen, var jo en erkendelse af, at der var en spirende utilfredshed med, at folk var tvunget til at være medlem af en bestemt forening for at kunne fastholde deres arbejde eller for overhovedet at få et arbejde.
Og på den baggrund vedtog Folketinget jo så, og det støttede vi også dengang, at man lavede en frameldingskupon.
Vi var så naive, at vi troede, det havde en effekt.
Vi troede faktisk, at der var en mening med det.
Vi læste lovgivningen meget firkantet på det tidspunkt, og det skulle vi ikke have gjort.
Vi har set i dag, at uanset om den lov var blevet vedtaget eller ej, så har det ikke haft nogen effekt.
Derfor må vi sige, at hele den debat, som var dengang, inden frameldingskuponerne blev indført, er gået i stå, og den debat vil vi gerne have fortsætter, for tilstandene er præcis de samme i dag, som de var dengang.
Der er intet forandret.
Det, der er forandret, er, at vi ikke længere kan diskutere tvangsmedlemskab af fagforeninger, for fagforeningerne kan komme og sige: Jamen vi har jo indført frameldingskuponer, man kan bare udfylde en frameldingskupon, så støtter man ikke længere.
Det er simpelt hen forkert, det er simpelt hen forkert.
Derfor er frameldingskuponerne med til at stække debatten om det, det hele handler om.
Har vi i Danmark noget, som vi ville tage stærk afstand fra, hvis det foregik i andre lande, et system, hvor man er tvunget til at støtte en eller flere bestemte politiske holdninger, for at man kan få lov til at få et arbejde?
Og den diskussion er væsentlig at tage, og den diskussion er væsentlig at have. Men det kan vi ikke, for hver gang fejer regeringen den til side, fagforeningen, arbejdsgiverforeninger osv. fejer den til side og siger: Jamen vi har jo en lov, der klart og tydeligt beskriver, hvordan man kan forholde sig, hvis ikke man vil være med.
Og derfor er det lidt ærgerligt.
Det, der gør sig gældende, er jo, at hvis 10 pct. af en forening udfylder en frameldingskupon, så vil foreningen jo ikke reducere sine politiske aktiviteter med 10 pct. endsige sine økonomiske udgifter til politisk aktiviteter med 10 pct.
Selvfølgelig vil man ikke det, og det har vi jo set.
SiD's pressechef har udtalt, at fagbladene er det vigtigste medie i valgkampe.
Det betaler alle medlemmer til, også dem der har udfyldt en frameldingskupon.
Valgannoncer.
Altså igen uanset om man har udfyldt en frameldingskupon eller ej, så betaler man til det.
Arbejderbevægelsens Faglige, Politiske Sekretariat, som er et socialdemokratisk kontor betalt af LO, jf. deres hjemmeside www.afps.dk.
Det betaler alle medlemmer til, uanset om man har udfyldt en frameldingskupon eller ej.
Det er jo det, der er problematisk.
Så er der politiske kurser for tillidsmænd, der er socialdemokratiske valgkampagner ført af den lokale fagforenings afdeling osv. osv., der kunne nævnes en masse eksempler.
Til hele diskussionen, om vi skal lave frameldingskuponen om til en tilmeldingskupon, er jo kun det at sige, at sagen vil være den samme.
Foreningerne vil stadig væk af fælleskassen trække disse beløb.
Så kan man sige: Ja, men det må de ikke gøre.
Nej, men når vi retter henvendelse til arbejdsministeren og påpeger de her ting, så siger arbejdsministeren, at det kan man alligevel ikke gøre noget ved.
Derfor er ikke nogen værktøjer at agere med.
Man kan selvfølgelig komme i den situation med tilmeldingskuponen, og derfor vil vi under den videre behandling af forslaget her positivt overveje at støtte ændringsforslag om, at vi laver frameldingskuponen om til en tilmeldingskupon, for man kunne jo måske opnå det samme som Dansk Jernbanearbejderforbund.
Det fremgår af forslaget, at Dansk Jernbanearbejderforbund startede med frameldingskuponen, og da var der ud af 7.000 medlemmer 682, der udfyldte en frameldingskupon.
Da man så prøvede at lave en tilmeldingskupon i stedet for, var der ud af 7.000 medlemmer 27, der udfyldte en tilmeldingskupon.
Så må man nok sige, at når tallet pludselig bliver så lille, 27 ud af 7.000, bliver det svært i et regnskab at argumentere sagligt for, at det er de 27, der betaler hele gildet, så skal man i hvert fald være en meget dygtig bogholder.
Derfor kan det godt være, at hvis den eneste mulighed for os for at få afskaffet frameldingskuponen er at lave en tilmeldingskupon, så støtter vi det som et skridt i den rigtige retning, men vi har stadig væk problemet.
Problemet er, at frameldingskuponer og tilmeldingskuponer fjerner fokus fra det, som er det væsentlige.
Det væsentlige er, at vi i Danmark har en ordning, hvor man er tvunget til at være medlem af en bestemt forening, som i nogle tilfælde har et bestemt politisk mål, endda i nogle tilfælde et bestemt partipolitisk mål, hvis man vil have et arbejde eller fastholde sit arbejde.
Det synes vi er stærkt, stærkt problematisk, og det vil vi gerne ud over.
Vi har ikke noget imod, at der er fagforeninger.
Vi synes, det er fint, at der er fagforeninger, vi synes, det er fint, at fagforeningerne er politiske, vi synes, det er fint, de er partipolitiske, det skal de være, men så skal det også være frivilligt, om man vil støtte dem, om man vil være med til at støtte den linje, og sådan er det desværre ikke i dag.
Så det, vi altså mener, er, at det fjerner fokus fra det væsentlige.
Til hr. Per Kaalund vil jeg bare sige, at det med eksklusivaftalerne har i høj grad noget med det her at gøre.
Hvis ikke de fandtes, var der ingen problemer.
Hvis vi ikke havde eksklusivaftalerne, så man er tvunget ind, havde vi jo ikke det her problem.
Hr. Per Kaalund og andre siger, at vi har foreningsfrihed her i landet.
Der var jo også en god grund til, at Socialdemokratiets forhandlere på EU-niveau i forhold til den nye traktat havde meget, meget travlt med, at i det sociale charter skulle man endelig få fjernet den negative foreningsfrihed.
Der blev kæmpet indædt og hårdt for at få den fjernet, den var med til at starte med, nu er den væk, desværre, så der er kun den positive foreningsfrihed. Man må gerne melde sig ind i en forening, men den negative foreningsfrihed, altså at man kan sige nej tak til at melde sig ind, er desværre blevet fjernet, og det beklager vi dybt.
Socialdemokratiet skal selvfølgelig have den appelsin i sin turban, at det fik man gennemført, desværre, vi var ikke stærke nok til at hamle op med det og få argumenteret imod det. Ministeren var også inde på, at frivillighed er meget vigtig, men frivilligheden kan jo altså ligge på et meget lille sted.
Jeg skal sige tak til dem, der har givet uforbeholdent udtryk for, at de vil støtte forslaget her, og dem, der har talt pænt om forslaget.
Til hr. Arne Melchior vil jeg så sige, at hele argumentationen fra hr. Melchiors side startede med, at CD er imod forslaget alene af den grund, at det er noget papirnusseri, og at Folketinget har diskuteret tidligere.
Ja, ja.
Tingene forandrer sig, og som jeg også har sagt tidligere, støttede vi rent faktisk i sin tid, at man indførte frameldingskuponen, for vi troede på, at den havde
en effekt.
Vi har opdaget, den ingen effekt har, at den har haft den modsatte effekt.
Til fru Jette Gottlieb vil jeg sige: Hvis man virkelig mener, at fagforeningerne skal have frihed til at gøre, hvad fagforeningerne vil, at medlemmerne i fagforeningerne skal have frihed til at bestemme, hvad der skal ske i fagforeningerne, så burde man jo støtte beslutningsforslaget her.
Frameldingskuponen er statslig regulering af, hvad private, selvstændige, frie foreninger må og ikke må, det er statslig regulering af frie foreninger, og med fru Jette Gottliebs argumentation burde man havde støttet forslaget og sagt: Staten skal ikke blande sig i, hvad der foregår ude i de foreninger.
Det gør den med frameldingskuponen, så alene af den grund burde Enhedslisten have støttet forslaget her.
Som sagt tidligere vil vi lige løbe forslaget igennem en ekstra gang for at se, om vi har alle facetter med, og kommer vi under udvalgsbehandlingen i den situation, at der bliver stillet ændringsforslag om at lave frameldingskuponen til en tilmeldingskupon, vil vi positivt overveje det, men det vil så ikke afskære os fra senere at vende tilbage til det egentlige, nemlig at søge at skaffe flertal for, at vi slet ikke har nogen former for kuponer, hverken fra- eller tilmeldingskuponer.
Men er tilmeldingskuponen det, vi kan opnå i dag med forslaget her, vil vi positivt overveje det.